De foreløbige overnatningstal for 2022 viser, at antallet af turismeovernatninger på den danske vestkyst for første gang har rundet mere end 20 millioner overnatninger. Det skyldes ikke mindst det høje antal tyske turister på vestkysten, der samtidig bidrog til en vækst på 7,3 procent i den samlede danske turismeeksport sammenlignet med det seneste rekordår i 2019. - Det er for alvor en milepæl, vi runder på Vestkysten med mere end 20 millioner overnatninger og en cementering af Vestkystens enorme betydning for den samlede danske turisme. Vi fik tilbage i 2015 en opgave med at udvikle turismen på Vestkysten i Partnerskab for Vestkystturisme, og det må man sige, at vi er på vej til at lykkes med, siger Mogens Christen Gade, formand for Partnerskab for Vestkystturisme og borgmester i Jammerbugt Kommune. Udgør en tredjedel af landets overnatninger Det foreløbige overnatningstal for hele Danmark ligger på 62,9 millioner overnatninger i 2022. Dermed udgør overnatningerne på Vestkysten nu næsten en tredjedel af alle overnatninger i dansk turisme. Samtidigt har turismen også en vigtig betydning for lokalområderne ved den jyske vestkyst. - Turismen på Vestkysten har en stor lokalværdi, fordi den medfører flere lokale arbejdspladser og velfærd i byerne langs kysten. De mange besøgende turister danner grundlag for både forretninger, spisesteder og oplevelser til glæde for både gæsterne men bestemt også for borgerne i området, lyder det fra Mogens Christen Gade. Den danske turismeeksport er samlet steget med 7,3 procent siden seneste rekordår i 2019. I samme periode er den tyske turismeeksport steget med hele 29,2 procent.

Referat:
Overnatningerne på Vestkysten udgør nu næsten en tredjedel af alle overnatninger i dansk turisme.